ആധാറുമായി ബന്ധപ്പെട്ട നിയമലംഘനങ്ങള്ക്ക് ഒരു കോടി രൂപ പിഴ: നടപടി സ്വീകരിക്കാന് നിര്ദ്ദേശം ന്യൂഡല്ഹി: ആധാര് ഉപയോഗിച്ചുള്ള നിയമ ലംഘനങ്ങള്ക്ക് കടുത്ത ശിക്ഷ നല്കാന് നിയമം. നിയമലംഘനങ്ങളില് നടപടിയെടുക്കാന് യുണീക്ക് ഐഡന്റിഫിക്കേഷന് അതോറിറ്റി ഓഫ് ഇന്ത്യയ്ക്ക് യുഐഡിഎഐ അധികാരം നല്കുന്ന ചട്ടം വിജ്ഞാപനം ചെയ്തു. ലംഘനങ്ങള്ക്ക് ഒരു കോടി രൂപ വരെ പിഴയും തടവും ലഭിക്കാം. മറ്റൊരാളുടെ ബയോമെട്രിക് വിവരങ്ങള് ചോര്ത്തുന്നവര്ക്ക് മൂന്ന് വര്ഷം വരെ തടവും 10,000 രൂപ പിഴയും ചുമത്തുന്നതാണ് നിയമം. ഇത്തരം കേസുകളില് തീപ്പുകല്പ്പിക്കുന്നതിനുള്ള ഉദ്യോഗസ്ഥരെ നിയമിക്കാന് കേന്ദ്രസര്ക്കാര് നിര്ദ്ദേശം നല്കി. ലംഘനങ്ങളില് നടപടിയെടുക്കാനും പരാതി പരിഹാരത്തിനും കേന്ദ്രസര്ക്കാരിലെ ജോയിന്റ് സെക്രട്ടറി തസ്തികയിലുള്ള ഉദ്യോഗസ്ഥനെയാണ് നിയമിക്കേണ്ടത്. പരാതി പരിഹാര ഉദ്യോഗസ്ഥന് പത്ത് വര്ഷത്തെയെങ്കിലും സര്വീസ് വേണം. നിയമം, മാനേജ്മെന്റ്, ഐടി, വാണിജ്യം എന്നീ വിഷയങ്ങളിലൊന്നിലെങ്കിലും മൂന്നു വര്ഷത്തെ വിദഗ്ധ പരിചയമുണ്ടായിരിക്കണം. പിഴ അടയ്ക്കാത്തവരുടെ സ്വത്ത് കണ്ടുകെട്ടാനും നിര്ദ്ദേശിക്കാം. പിഴയായി ചുമത്തുന്ന തുക യുഐഡിഎഐ ഫണ്ടിലേക്കാണ് അടയ്ക്കേണ്ടത്. നടപടിക്ക് മുന്പ് കാരണം കാണിക്കല് നോട്ടിസ് നല്കുകയും ആരോപണവിധേയര്ക്ക് വിശദീകരണം നല്കാന് അവസരം നല്കുകയും വേണം. ആധാര് വിവരങ്ങള് ഹാക്ക് ചെയ്യുന്നതും മറ്റൊരാളുടെ ബയോമെട്രിക് വിവരങ്ങള് നല്കുന്നതും കുറ്റകരമാണ്. 2019ല് പാര്ലമെന്റ് പാസാക്കിയ ആധാര് നിയമത്തിന് അനുസൃതമായാണ് ചട്ടങ്ങള് ഐടി മന്ത്രാലയം വിജ്ഞാപനം ചെയ്തത്.